Սառա Բարելիս

Սառա Բեթ Բարելիս (անգլ.՝ Sara Beth Bareilles, դեկտեմբերի 7, 1979(1979-12-07), Յուրիկա, Կալիֆոռնիա, ԱՄՆ), ամերիկացի երգչուհի, դաշնակահարուհի և երգերի հեղինակ։ Միջազգային հաջողություն գրանցել է 2007 թվականին` «Love Song» սինգլի թողարկումից հետո։ Երգը գլխավորել է «Billboard Pop 100» հիթ-շքերթը և «Billboard Hot 100» հիթ-շքերթում հայտնվել չորրորդ հորիզոնականում։ Վաճառել է ավելի քան 1 միլիոն ձայնագրություն, ինչպես նաև 5 անգամ առաջադրվել է «Գրեմմի» մրցանակի` ներառյալ «Տարվա ալբոմ» անվանակարգում։ NBC հեռուստաալիքի «The Sing-Off» շոուի երրորդ եթերաշրջանում Սառա Բարելիսը Բեն Ֆոլդսի և Շոն Սթոքմանի հետ եղել է ժյուրիի անդամ։ 2012 թվականի փետրվարին ամերիկյան VH1 հեռուստաալիքը Սառա Բարելիսին ներառել է «Լավագույն 100 երգչուհիներ» ցանկում, որտեղ երգչուհին 80-րդն է։ 2015 թվականին հրատարակված նրա «Sounds Like Me: My Life (So Far) in Song» հուշագրությունները եղել են բեսթսելլերներ (Նյու Յորք Թայմսի մեմուարների վարկանիշում 13-րդն է)։ Սառա Բարելիսը «Մատուցողուհին» մյուզիքլի խոսքերի և երաժշտության հեղինակն է։ Այդ աշխատանքի համար նա 2016 թվականին ստացել է «Թոնի» մրցանակ` որպես «Լավագույն օրիգինալ սաունդթրեք»։


== Վաղ կյանք ==
Սառա Բեթ Բարելիսը ծնվել է 1979 թվականի դեկտեմբերի 7-ին Կալիֆոռնիա նահանգի Յուրիկա քաղաքում` թաղման բյուրոյի աշխատակցուհի Բոննի Հալվորսենի (ծննդյամբ` Կապելլաս (Bonnie Halvorsen (née Capellas)) և ապահովագրական վնասների գնահատող Փոլ Բարելիսի (Paul Bareilles) ընտանիքում։ Սառա Բարելիսն ունի երկու հարազատ և մեկ խորթ քույր։ Սառա Բարելիսն ունի իտալական, անգլիական, գերմանական, պորտուգալական և ֆրանսիական տոհմաբանական արմատներ։ Նա մոտ մեկ տարի բնակվել է Իտալիայում և խոսել իտալերեն։ Սառան մեծացել է կաթոլիկ ընտանիքում։ Դպրոցում մասնակցել է թատերական ներկայացումների, այդ թվում` «Little Shop of Horrors» ներկայացման մեջ, որտեղ խաղացել է Օդրիի դերը։ Երգել է դպրոցի երգչախմբում։
Ավագ դպրոցն ավարտելուց հետո 1998 թվականին Սառան ընդունվել է Լոս Անջելեսի կալիֆոռնյան համալսարանի հաղորդակցման ֆակուլտետ։ Համալսարանում անդամակցել է ուսանողական «Awaken a Cappella» ա կապելլա խմբին։ Այդ խմբի «Dysfunktional Family» ալբոմում թողարկվել է հետագայում հայտնի դարձած «Gravity» երգը։ «Gravity» երգը ներառվել է CD-ով թողարկված «Best of College a Cappella 2004» համալսարանական ժողովածուում։ Սառան դեռ պատանի ժամանակից ծանոթ է Maroon 5 խմբի անդամների հետ, որն այդ ժամանակ Կալիֆոռնիայում հայտնի էր Kara’s Flowers անվամբ։ Ուսանողական տարիներին Սառան մասնակցել է ամենամյա անցկացվող «UCLA Spring Sing» երաժշտական ուսանողական մրցույթին և երկու անգամ հաղթանակ տարել։ Սառան ինքնուրույն, առանց մանկավարժի օգնության, սովորել է նվագել դաշնամուր և այդ ոլորտում հասել շատ հաջողությունների։


== Գործունեություն ==
2004 թվականին Սառան իր խմբի հետ թողարկել է «Careful Confessions» առաջին ալբոմը։ 2007 թվականի հուլիսին թողարկվել է լիրիկական թեմատիկայով ստուդիական երկրորդ ալբոմը, որը կոչվում էր «Little Voice»: Նույն տարվա դեկտեմբերին այդ ալբոմից «Love Song» սինգլը «Billboard Pop 100» հիթ-շքերթում հասել է առաջին հորիզոնական, իսկ «Billboard Hot 100» հիթ-շքերթում` չորրորդ հորիզոնական։ Երգը նաև առաջադրվել է «Գրեմմի» մրցանակի` որպես «Տարվա լավագույն երգ»։ 2011 թվականին ներկայացել է ամերիկյան «Sing Off» շոուի ժյուրիի կազմում, որի ընթացքում ելույթ է ունեցել հայտնի Pentatonix ակապելլա-խումբը։


== Սկավառակագրություն ==


=== Ստուդիական ալբոմներ ===

2013 թվական` «The Blessed Unrest» ալբոմ


=== Համերգային ալբոմներ ===
«The First One» (2003)
«The Summer Sessions» (2003)
«Between the Lines: Sara Bareilles Live at the Fillmore» (2008)


=== Սինգլներ ===


=== Համատեղ սինգլներ ===


== Ծանոթագրություններ ==


== Արտաքին հղումներ ==
Պաշտոնական կայք
Սառա Բարելիսի երկրպագուների կայք
Տեսահոլովակներ
Սառա Բարելիսի ֆան-ակումբը Ռուսաստանում